KIRJALLINEN KYSYMYS P-0730/00 esittäjä(t): Massimo Carraro (PSE) komissiolle. Toimet lintuinfluenssan vuoksi vaikeuksiin joutuneiden kanankasvattajien tukemiseksi.



Virallinen lehti nro 026 E , 26/01/2001 s. 0099 - 0100



KIRJALLINEN KYSYMYS P-0730/00 esittäjä(t): Massimo Carraro (PSE) komissiolle (6. maaliskuuta 2000) Aihe: Toimet lintuinfluenssan vuoksi vaikeuksiin joutuneiden kanankasvattajien tukemiseksi Joulukuussa 1999 siipikarjatilat eräillä Italian alueilla, muun muassa Lombardiassa, Friulissa, Sardiniassa, Emilia Romagnassa ja erityisesti Venetossa, joutuivat lintuinfluenssan kouriin. Italian lainsäädännön ja yhteisön lainsäädännön mukaisesti yhteisön vertailukeskuksen ilmoitukseen, jonka mukaan virus on erityisen tarttuva, reagoitiin välittömästi ryhtymällä toimiin epidemian leviämisen estämiseksi ja sen kitkemiseksi. Tartunnan saaneiden tilojen kaikki eläimet teurastettiin ja suojelu- ja tarkkailualueita erotettiin. On arvioitu, että lintuinfluenssa on aiheuttanut yli 5 miljoonan kanan ja munivan kanan kuoleman, millä on huomattavia sosiaalisia ja taloudellisia seurauksia. Vahinkoja ei ole aiheutunut vain tartunnan saaneille tiloille, joilla jokainen kuollut lintu on merkinnyt menetettyjä tuloja. Itse asiassa koko siipikarja-ala on joutunut vaikeuksiin, koska ulkomaanvienti on vaikeutunut. Italian maa- ja metsätalouspolitiikasta vastaava ministeri selvitti 24. tammikuuta 2000 pidetyssä maatalousministerien kokouksessa kollegoilleen niitä vaikeuksia, joihin siipikarjatilat ovat influenssaepidemian vuoksi joutuneet. Kyseisessä kokouksessa tutkittiin myös eräitä toimia, joilla epidemian aiheuttamat välilliset vahingot voitaisiin korvata tuottajille. Italian maatalousministeri Castro pyysikin komission jäsentä Fischleriä käynnistämään menettelyt Italian markkinoiden tukemiseen tarkoitettujen toimien hyväksymiseksi asetuksessa 2777/75(1) olevan 14 artiklan mukaisesti. Voiko komissio kertoa, mikä on menettelyn tämänhetkinen tila, mitä toimia aiotaan hyväksyä vakaviin vaikeuksiin joutuneiden tuottajien tukemiseksi ja, ottaen huomioon vaikeuksiin joutuneen siipikarja-alan tukemisen kiireellisyyden, milloin kyseisiä toimia on viimeistään tarkoitus soveltaa? (1) EYVL L 282, 1.11.1975, s. 77. Franz Fischlerin komission puolesta antama vastaus (5. huhtikuuta 2000) Komissio seuraa tarkoin Italian lintuinfluenssan kehittymistä. Vuoden 1999 joulukuun puolenvälin ja 3. maaliskuuta 2000 välisenä aikana epidemia on aiheuttanut 15 miljoonan linnun menehtymisen, ja Pohjois-Italian alueilla, joilla epidemia on laajimmin levinnyttä, noudatetaan nyt tartunnan saaneiden siipikarjojen täydellisen teurastamisen periaatetta. Yhteisön eläinlääkintälainsäädännön mukaisesti toteutettujen toimien lisäksi komissio käynnisti markkinoiden tukemiseen tarkoitettuihin poikkeustoimiin liittyvän toimien taloutta koskevan arvioinnin, joka perustetaan Italian maatalousministeriön komissiolle toimittamiin yksityiskohtaisiin tietoihin. Arviointi on välttämätön, koska siipikarjanliha-alan yhteisestä markkinajärjestelystä annetun asetuksen (ETY) N:o 2771/75 14 artiklassa säädetään, että poikkeustoimet voidaan toteuttaa ainoastaan niin laajoina ja niin pitkäksi aikaa kuin en ehdottomasti tarpeen kyseisten markkinoiden tukemiseksi. Pyydettyjä yksityiskohtaisia tietoja ei oltu toimitettu 9. maaliskuuta 2000 mennessä. Koska arviointimenettelyssä on otettava huomioon edellä mainittu siipikarjojen täydellisen teurastamisen periaate, menettelyä ei ole voitu käynnistää mainittuun päivämäärään mennessä.